
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	         Bucureşti  16.02.2011
  PL-x 17/2011

	
	


AVIZ
asupra proiectului de Lege pentru completarea Ordonanţei Guvernului nr. 39/2005 privind cinematografia
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea Ordonanţei Guvernului nr. 39/2005 privind cinematografia, trimis cu adresa nr. PL x 17 din 1 februarie 2011 şi înregistrată cu nr. 31/43 din 2 februarie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din data de 22 decembrie 2010, în condiţiile articolului 75 alineatul (2) teza a III- a din Constituţia României..
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din  15 februarie 2011.
Proiectul de lege are ca obiect de reglementare completarea alin. (1) al art. 13 din Ordonanţa Guvernului nr. 39/2005 privind cinematografia, aprobată cu modificări şi completări prin Legea nr. 328/2006, cu modificările şi completările ulterioare, în sensul finanţării Fondului Cinematografic Românesc cu o cotă de contribuţie de 4% de către operatorii economici care organizează jocuri de noroc.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 698 din 4 iunie 2010 şi punctul de vedere al Guvernului transmis prin adresa nr. 2052 din 9 august 2010, prin care nu susţine adoptarea iniţiativei legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât potrivit art. 15 din Legea nr. 500/2002, în cazul în care se fac propuneri de acte normative a căror aplicare atrage micşorarea veniturilor bugetare, acestea trebuie însoţite de propuneri de compensare a impactului financiar, prin majorarea altor venituri bugetare.
În raport de obiectul şi conţinutul reglementării,  proiectul de lege face parte din categoria legilor ordinare. 
PREŞEDINTE,                        


          SECRETAR,

                         Daniel BUDA              



Gabriel ANDRONACHE
Consilier, Iuliana Fuiorea

